Kitba ta' Ayrton Mifsud Hekk kif din il-ġimgħa l-Parlament waqaf għall-vaganzi tas-sajf, xieraq li nagħtu ħarsa lejn l-andament tas-seduti u kumitati parlamentari bejn Jannar u Lulju ta' din is-sena. Kienu seba' xhur impenjattivi kkatterizzati minn eluf ta' mistoqsijiet parlamentari u informazzjoni mogħtija, deċiżjonijiet meħuda u liġijiet implimentati ewlenin, fosthom dawk maħsuba biex jogħlew l-istandards fil-politika. Ma naqsitx riżenja mill-bankijiet tal-Oppożizzjoni u vot ta' fiduċja fil-Gvern li għandu l-akbar mandat fl-istorja politika ta' pajjiżna. Ftit ċifri indikattivi Bejn Jannar u Lulju ta' din is-sena, id-deputati tal-Gvern u l-Oppozizzjoni flimkien staqsew total ta' 4,796 mistoqsija parlamentari. April kien xahar li matulu ġew impoġġija l-ikbar numru ta' domandi – 992. Il-Ministru Joe Mizzi kien l-aktar fost il-membri parlamentari kollha li rċieva mistoqsijiet. Wieħed jassumi li t-Trasport u l-Infrastruttura huma oqsma li jaffettwaw direttament lin-nies, allura ma tagħtihomx tort li jistaqsu dwar it-triq tagħhom jew ir-rotta tal-karozza tal-linja li jużaw huma. L-aktar deputat tal-Gvern li għamel mistoqsijiet parlamentari kien Silvio Schembri, waqt li mill-Oppożizzjoni kien Ċensu Galea. Albert Fenech jirriżenja minn deputat Nazzjonalista Nhar is-Sibt 2 ta' April, l-Oppożizzjoni ħabbtet wiċċha mar-riżenja ta' Albert Fenech minn deputat parlamentari. Il-Professur Fenech għamilha ċara li ma kienx possibbli għalih ikompli fir-rwol tiegħu ma' oppożizzjoni li qed tikkritika l-proġetti l-ġodda fil-qasam tas-saħħa meta hu se jkun qed jokkupa kariga ogħla f'wieħed minn dawn l-isptarijiet ġodda li qed isiru bejn il-Gvern u l-privat. Kien proprju Karl Gouder li permezz ta' elezzjoni każwali tela' bħala membru parlamentari minfloku. Il-Gvern jirbaħ bil-kbir tliet mozzjonijiet ta' fiduċja f'xahrejn Mhux għax qatt kien hemm dubju, iżda fix-xhur ta' April u Mejju l-Gvern ikkonferma li jgawdi minn fiduċja assoluta fil-Parlament. Kienet ix-xewqa tal-Oppożizzjoni li tara x'saħħa għandha din l-amministrazzjoni. It-Tnejn 18 ta' April, il-Kap tal-Oppożizzjoni Simon Busuttil ressaq mozzjoni ta' sfiduċja fil-Gvern, li ġiet emendata mill-Ministru Owen Bonnici għal waħda ta' fiduċja fil-Gvern. Wara dibattitu ta' madwar 13-il siegħa, il-Kamra tad-Deputati approvat il-mozzjoni kif emendata bit-38 vot favur u 31 kontra. L-Erbgħa 4 ta' Mejju, il-Parlament iltaqa' biex jiddiskuti mozzjoni ta' sfiduċja; din id-darba fil-konfront tal-Ministru Konrad Mizzi, imressqa mid-Deputata Marlene Farrugia. Il-mozzjoni m'għaddietx b'31 vot favur u 36 kontra. Ftit tal-jiem wara, bi 30 vot favur u 35 kontra, il-Parlament għal darb'oħra vvota kontra mozzjoni li fittxet iċ-ċensura tal-Prim Ministru fid-dawl tal-pożizzjoni li ħa fil-konfront taċ-chief of staff tiegħu, Keith Schembri. F'dawn is-sigħat twal ta' dibattiti parlamentari, l-attendenza tan-nies fl-Istrangers Gallery għas-seduti parlamentari baqgħet iddur fuq l-istess numri ta' din il-legiżlatura u ta' qabel, anke jekk kien hemm mozzjonijiet marbutin ma' voti ta' fiduċja fil-Gvern u deputati tiegħu. Huma jum il-baġit u d-diskorsi ta' reazzjonijiet mill-Kap tal-Oppożizzjoni u l-Prim Ministru li baqgħu jiġbdu l-aktar nies lejn il-Kamra tar-Rappreżentanti. 33 laqgħa fil-Kumitat dwar il-Konsiderazzjoni ta' Abbozzi tal-Ligijiet Il-kumitati komplew jingħataw il-pjattaforma xierqa għad-diskussjoni mal-pubbliku. Il-Kumitat dwar il-Konsiderazzjoni ta' Abbozzi tal-Liġijiet kien l-aktar wieħed li ltaqa' fejn f'seba' xhur saru 33 laqgħa. Sa mit-twaqqif tiegħu fl-1995, dan il-kumitat assuma parti mill-proċedura li jrid jgħaddi minnha kull abbozz ta' liġi li jitressaq għad-diskussjoni. L-istatistika turina liema kienu l-aktar seba' kumitati parlamentari attivi bejn Jannar u Lulju. Diversi kumitati ġibdu lejhom attendenza tajba, b'mod speċjali dan l-aħħar fil-laqgħa konġunta bejn il-Kumitat dwar is-Saħħa, il-Kumitat dwar l-Affarijiet Soċjali u l-Kumitat dwar il-Familja fejn ġiet diskussa l-morning after pill. Hekk kif matul din il-leġiżlatura ġew istitwiti wkoll il-Kumitat Permanenti dwar l-Affarijiet Ekonomiċi u Finanzjarji u l-Kumitat Permanenti dwar is-Saħħa, nhar it-Tnejn 25 ta' Lulju għaddiet mozzjoni li welldet Kumitat Permanenti dwar il-Petizzjonijiet. B'hekk, minn issa 'l quddiem, teżisti għodda oħra fejn it-temi importanti tan-nies jistgħu jiksbu appoġġ f'petizzjoni u jitressqu fl-ogħla istituzzjoni tal-pajjiż. Approvati aktar liġijiet favur standards ogħla fil-politika Il-Parlament approva wkoll diversi liġijiet li jwettqu riformi ewlenin biex jogħlew l-istandards fil-politika. L-ewwel jum tas-sena mmarka l-bidu tat-tħaddim tal-Liġi tal-Finanzjament tal-Partiti. Il-Parlament approva riforma fil-ħatra tal-Ġudikatura li, kuntrarju ta' kif kien jiġri qabel, ma tħalliex il-poter kollu tal-proċess f'idejn il-Prim Ministru tal-ġurnata iżda f'idejn l-esperti li jridu jagħtu parir lill-Prim Ministru, u jekk ma jiġix segwit il-parir irid jingħad pubblikament ċar u tond. Ġiet approvata wkoll il-liġi li twaqqaf Awtorità tal-Artijiet immexxija minn bord ta' gvernaturi li jieħu d-deċiżjonijiet. Anke hawn, mhux iktar kollox f'idejn il-politiċi.